ફરમાન અલીએ દિલ્હીની જામિયા મિલિયા ઇસ્લામિયા યુનિવર્સિટીમાંથી હિન્દી વિષયમાં એમએ કર્યું છે. ત્યારબાદ જવાહરલાલ નહેરુ યુનિવર્સિટીમાંથી પી.એચડી કર્યું. ત્યારબાદ તેઓ મોતીલાલ નહેરુ કોલેજ (દિલ્હી યુનિવર્સિટી)માં વિદ્યાર્થીઓને ભણાવવા લાગ્યા. થોડા સમય માટે ફરમાન અલીએ રાજસ્થાન યુનિવર્સિટીમાં પણ વિદ્યાર્થીઓને ભણાવ્યા. ફરમાન પોતાના કામથી ખુશ તો હતા પરંતુ તેમનાં મનમાં વિદ્યાર્થીઓ માટે ગ્રાઉન્ડ લેવલે કામ કરવાની ઇચ્છા હતી. તેઓ ઇચ્છતા હતા કે તેઓ પોતાનાં ગામ અલવર માટે કંઇક કરે. અલવર રાજસ્થાનનો એક પછાત વિસ્તાર છે. ત્યાં વિદ્યાર્થીઓને યોગ્ય માર્ગદર્શન નહોતું મળતું. ત્યાંનાં હોંશિયાર વિદ્યાર્થીઓ પણ નાનું મોટું કામ કરીને પોતાનું ગુજરાન ચલાવવા માટે મજબૂર હતા. ફરમાને વિચાર્યું કે અહીં એક ઇન્સ્ટિટ્યૂટ શરૂ કરવામાં આવે અને અહીંના વિદ્યાર્થીઓને વિવિધ સ્પર્ધાત્મક પરીક્ષા માટે તૈયાર કરવામાં આવે અને તેમનું ભાવિ સુધારવામાં આવે. આવા વિચાર સાથે ફરમાને પોતાની નોકરી છોડીને વર્ષ 2009માં ‘રાજસ્થાન ઇન્સ્ટિટ્યૂટ’ની સ્થાપના કરી. આ કામ માટે તેમને તેમના પરિવારે અને ખાસ કરીને પિતાએ પૂરતો સહકાર આપ્યો અને દરેક પગલે તેમને માર્ગદર્શન આપતા રહ્યા.